KOMISSION TIEDONANTO NEUVOSTOLLE, EUROOPAN PARLAMENTILLE, TALOUS- JA SOSIAALIKOMITEALLE SEKÄ ALUEIDEN KOMITEALLE - Väliarviointi yhteisön monivuotisesta PROMISE-ohjelmasta, jolla pyritään edistämään tietoyhteiskunnan syntyä Euroopassa

1. Taustaa

Tietoyhteiskunnan eurooppalaisen kehityksen tukemiseen tähtäävä monivuotinen PROMISE-ohjelma [1] hyväksyttiin maaliskuussa 1998 [2] osana Euroopan tietoyhteiskuntapoliittisia toimia, joita hahmoteltiin raportissa Eurooppa ja maailmanlaajuinen tietoyhteiskunta - Suosituksia Korfulla kokoontuvalle Eurooppa-neuvostolle [3].

[1] PROMISE - PROMotion of the Information Society in Europe (Tietoyhteiskunnan edistäminen Euroopassa).

[2] Tietoyhteiskunnan luomista Euroopassa edistävästä monivuotisesta yhteisön ohjelmasta 30 päivänä maaliskuuta 1998 tehty neuvoston päätös 98/253/EY (EYVL L 107, 7.4.1998, s. 10).

[3] Martin Bangemannin johtaman korkean tason tietoyhteiskuntatyöryhmän raportti, Bryssel, 26.5.1994.

Ohjelman alkuperäisenä tarkoituksena oli toteuttaa käytännössä eurooppalaiset tietoyhteiskuntapyrkimykset ja täydentää telealan politiikkaa, tietoyhteiskuntaan liittyvää tutkimustoimintaa ja Internetiin liittyviä alkuvaiheen poliittisia aloitteita.

Neuvoston PROMISE-päätöksen 8 artiklan mukaan riippumattomien asiantuntijoiden oli määrä tehdä ohjelmasta väliarviointi. Asiantuntijat valittiin tarjouspyynnön avulla laaditusta luettelosta. Arviointiryhmä koostui viidestä kokemusperustoiltaan erilaisesta asiantuntijasta, jotka edustivat laajalti tietoyhteiskunnan eri näkökohtia. Arviointiryhmä oli maantieteellisesti kattava ja siinä oli mukana sekä käyttäjien että yritysmaailman edustajia.

Arviointiryhmän lopullinen raportti [4] toimitettiin komissiolle tammikuussa 2000.

[4] http://europa.eu.int/information_society/programmes/evaluation/pdf/reportpromise_en.pdf.

Arviointiraportti toimitettiin jäsenvaltioiden edustajista koostuvalle komitealle, joka perustettiin neuvoston PROMISE-päätöksen 5 artiklan nojalla tukemaan komissiota ohjelman toteuttamisessa. Komitea on tutustunut raporttiin, ja raportin päätelmistä ja suosituksista on käyty vilkasta keskustelua. Komission vastine arviointiryhmän tärkeimpiin suosituksiin perustuu pitkälti PROMISE-komitean kanssa käytyihin keskusteluihin.

2. Tavoitteet ja tärkeimmät saavutukset

PROMISE-ohjelmalla on seuraavat kolme päätavoitetta:

- Lisätään suuren yleisön tietoisuutta tietoyhteiskunnan mahdollisista vaikutuksista eri puolilla Eurooppaa.

- Pyritään optimoimaan tietoyhteiskunnan sosioekonomiset hyödyt Euroopassa.

- Parannetaan Euroopan asemaa ja näkyvyyttä tietoyhteiskunnan maailmanlaajuisissa kysymyksissä.

Yksityiskohtainen kuvaus ja arvio ohjelman tärkeimmistä saavutuksista esitetään ulkopuolisten asiantuntijoiden arviointiraportissa (erityisesti kohdissa 3.4-3.7). Saavutukset voidaan tiivistää seuraavasti.

Tietoisuuden lisäämisessä keskityttiin tiedottamiseen (tiedote, neuvontapalvelu ja verkkosivut), tutkimuksiin ja selvityksiin (erityisesti eurobarometrin kautta), mielipidevaikuttajille suunnattuihin toimiin tiedotusvälineissä (televisio, lehdistö) ja erityisryhmille suunnattuihin toimiin (varsinkin pk-yritykset ja paikallishallinnot/kaupungit).

Sosioekonomisten hyötyjen optimoimiseen pyrittiin lähinnä pk-yrityksille suunnatuin, käyttöönottoa tukevin kokeiluhankkein, jäsenvaltioiden tietoyhteiskuntatoimia kartoittavin tutkimuksin ja selvityksin, parhaiden käytäntöjen levittämistä valmistelevin toimin ja tietoyhteiskuntafoorumille annetun tuen avulla. Tietoyhteiskuntafoorumi laati useita raportteja ja julistuksia, joissa käsiteltiin erityisesti tietoyhteiskunnan sosiaalisia, kulttuurisia ja taloudellisia näkökohtia ja annettiin keskeisiä suosituksia siitä, miten syntyviin haasteisiin voitaisiin vastata.

Euroopan maailmanlaajuisen aseman parantamiseen pyrittiin pääasiassa edistämällä ja tukemalla vuoropuhelua eri yhteyksissä. Tarkoituksena oli helpottaa verkostoitumista sekä mielipiteiden, osaamisen ja kokemusten vaihtoa sekä kehittää edelleen tietoyhteiskuntaa edistävää poliittista päätöksentekoa. Tässä yhteydessä tärkeimpiä tuloksia ovat meneillään oleva aktiivinen vuoropuhelu Keski- ja Itä-Euroopan maiden kanssa, jotta nekin saataisiin omaksumaan eEurope-aloitteen tavoitteet, sekä EUMEDIS-aloitteen käynnistäminen MEDA-ohjelman puitteissa.

3. Asiantuntijaryhmän päätelmät ja suositukset

3.1. Strategiset huomiot ja tärkeimmät päätelmät

Yleisarviossaan arviointiryhmä toteaa, että ohjelman vaikutuksista on selviä esimerkkejä, joista voidaan erityisesti mainita verkkopalvelut, jäsennellyn tiedon ja raakatiedon keruu sekä kohdennetut toimet parhaiden käytäntöjen kehittämiseksi ja levittämiseksi pk-yritysten keskuudessa.

Arviointiryhmä nostaa lisäksi esiin joitakin kehityskelpoisia toiminta-aloja, ja korostaa erityisesti tietoyhteiskuntafoorumin merkitystä. Arviointiryhmä toteaa myös, että ohjelman toteutuksessa edettiin selvästi kohti strategisempaa lähestymistapaa keskittymällä toimiin, joilla pystytään mahdollistamaan jatkokehitys ja luomaan kerrannaisvaikutuksia.

PROMISE-ohjelman perustan muodostavaa neuvoston varsinaista päätöstä kiitellään asiaan perehtyneisyydestä ja kattavuudesta.

Toisaalta arviointiryhmä huomauttaa, että neuvoston päätöksen ala on yksinkertaisesti liian laaja, ja että asetettuja tavoitteita ei mitenkään voida saavuttaa käytössä olevalla rahamäärällä. Neuvoston päätöksessä ei myöskään osattu ennakoida tietoyhteiskunnan valtavaa muutosnopeutta.

Arviointiryhmä toteaa, että PROMISE-ohjelmasta puuttuvat selkeät yhteydet komission tietoyhteiskuntapoliittisiin aloitteisiin ja että työohjelmat olivat liian hajanaisia ja painopisteiden asettelultaan puutteellisia.

Arviointiryhmän pääsuositus näiden heikkouksien korjaamiseksi on laatia strategiset tavoitteet luomalla PROMISE-ohjelmalle tarkat periaatteelliset kehityssuunnat poliittisten painopisteiden mukaisesti. PROMISE-ohjelmalla olisi oltava mitattavissa olevat tavoitteet ja siinä olisi keskityttävä todettuihin vahvuuksiin erityisesti helpottamalla verkostoitumista ja parantamalla tiedon saatavuutta.

3.2. Yksittäiset suositukset

Asiantuntijaryhmä antoi melkoisen määrän yksittäisiä suosituksia, jotka käsittelevät hallinnon ja toteutuksen näkökohtia sekä kutakin PROMISE-ohjelman tavoitekokonaisuutta (tietoisuuden lisääminen, tietoyhteiskunnan sosioekonomisten hyötyjen optimointi ja maailmanlaajuiset näkökohdat).

Komissio on pääosin samaa mieltä esitetyistä näkemyksistä ja perusanalyysistä, jonka perusteella asiantuntijaryhmä on laatinut yksityiskohtaisia ja sinänsä kannatettavia suosituksia.

Useimmat yksittäisistä suosituksista koskevat kuitenkin toimia, jotka jo on keskeytetty. Osa suosituksista koskee organisatorisia kysymyksiä, jotka eivät enää ole ajankohtaisia tietoyhteiskunnan pääosaston 1.12.2000 voimaan tulleen organisaatiouudistuksen jälkeen.

Näin ollen on tuskin tarpeen tarkastella erikseen asiantuntijaryhmän yksittäisiä suosituksia.

4. Komission vastine

Painopiste eEurope-toimintasuunnitelman toteuttamisessa - hallinnon tehostaminen

PROMISE-ohjelman tulevaisuutta on pohdittu erittäin perinpohjaisesti asiantuntijaryhmän suositusten perusteella. Koska komission tietoyhteiskuntapolitiikassa on samanaikaisesti tapahtunut kehitystä usealla taholla, komissio on päättänyt suunnata PROMISE-ohjelman toimia uudelleen niin, että se tukee paremmin eEurope-toimintasuunnitelmaa. Lisäksi on päätetty tehostaa PROMISEn hallintoa.

eEurope-aloite

Vuonna 1999 komissio antoi Helsingissä kokoontuneelle Eurooppa-neuvostolle [5] ehdotuksen tietoyhteiskuntakehityksen nopeuttamiseksi Euroopassa. Tämän johdosta tehtiin eEurope-aloite, jonka yleistavoitteena oli nopeuttaa kehitystä kohti kaikille avointa tietoyhteiskuntaa. Eurooppa-neuvoston myöhemmissä kokouksissa Lissabonissa [6] ja Feirassa [7] annettiin aloitteelle lisätukea, ja Feirassa hyväksyttiin kunnianhimoinen eEurope 2002 -toimintasuunnitelma, jossa asetetaan vuoteen 2002 ulottuvat tavoitteet yhteisön toimielimille, jäsenvaltioille ja yksityiselle sektorille.

[5] Eurooppa-neuvoston kokous Helsingissä 10.-11.12.1999, puheenjohtajan päätelmät.

[6] Eurooppa-neuvoston kokous Lissabonissa 23.-24.3.2000, puheenjohtajan päätelmät.

[7] Eurooppa-neuvoston kokous Santa Maria da Feirassa 19.-20.6.2000, puheenjohtajan päätelmät.

Komissiolle annettiin varsinkin niin sanotussa avoimessa koordinointimenetelmässä uusia tehtäviä, jotka liittyvät erityisesti eEurope 2002 -toimintasuunnitelman ja sen kokonaistavoitteiden saavuttamisen seurantaan, vertailuanalyyseihin ja raportointiin.

eEurope 2002 -toimintasuunnitelmassa ehdotetaan tavoitteita, joihin on päästävä, jotta Eurooppa hyötyisi uudesta taloudesta niin paljon ja nopeasti kuin mahdollista.

Olennainen tavoite eEuropen seurannassa on mitata edistymistä Internetin levinneisyydessä ja käytössä Euroopassa. Tämän avulla jäsenvaltiot voivat verrata edistymistään, ja keskitasoa heikommin etenevillä alueilla voidaan ryhtyä korjaaviin toimenpiteisiin. Toiminnassa määritellään onnistuneita ja parhaita käytäntöjä, joiden avulla voidaan hahmotella menestyksekkään politiikan osatekijöitä.

Sen lisäksi, että eEurope-vertailuanalyysit antavat tietoa käytännön edistymisestä pyrittäessä toimintasuunnitelman tavoitteisiin, ne edellyttävät tietoa uuden talouden keskeisten indikaattorien kehittymisestä. Tässä hyödynnetään mahdollisimman pitkälle olemassa olevaa tietoa Eurostatin ja OECD:n kaltaisista lähteistä.

Koska uuden talouden kehitys kuitenkin on hyvin nopeaa ja siihen liittyy monia täysin uusia piirteitä, kaikkea tarvittavaa tietoa ei ole saatavissa tavanomaisista lähteistä. Lisäksi olemassa olevaa tietoa on usein saatavilla vain maakohtaisesti tai vain joidenkin maiden osalta, eikä tietoja aina pidetä säännöllisesti ajan tasalla.

Painopiste eEurope-toimintasuunnitelman toteuttamisessa - seuranta ja vertailuanalyysit

PROMISE-ohjelmalla korjataan näitä puutteita erityisselvityksin käyttämällä samoja menetelmiä kuin eurobarometriselvityksessä Monitoring the Information Society in Europe. Selvitykset sovitetaan eEurope-vertailuanalyysien erityistarpeisiin.

Lisäksi eEurope 2002 -toimintasuunnitelman aloilla toteutetaan erityiskysymyksiä tai -ryhmiä koskevia kohdennettuja selvityksiä sekä perusteellisia (parhaita käytäntöjä selvittäviä ) kvalitatiivisia tutkimuksia.

Neuvoston vuonna 1998 tekemän päätöksen 1 artiklan tavoitteiden osalta komissio aikoo keskittää pyrkimyksensä tietoyhteiskunnan sosioekonomisten hyötyjen optimoimiseen Euroopassa.

Pyrittäessä tähän yleiseen PROMISE-ohjelman tavoitteeseen tarkemmat kohdennetut toimet eEurope-ohjelman täytäntöönpanon tukena ovat seuraavat:

- Mahdollistetaan syntymässä olevan tietoyhteiskunnan kehityksen ja erityisesti eEurope 2002 -toimintasuunnitelman toteuttamisen seuranta ja vertailuanalyysit.

- Helpotetaan eEurope 2002 -toimintasuunnitelman painopistealoihin liittyvien parhaiden käytäntöjen määrittelyä ja käyttöönottoa.

Näiden tavoitteiden saavuttamiseksi komissio aikoo painottaa PROMISE-ohjelman toteuttamisessa useita neuvoston vuonna 1998 tekemän päätöksen 2 artiklaan liittyviä toimenpiteitä, kuten:

- "sen seuranta, millaiset ihmisten tiedot tietoyhteiskunnan palveluista ja sovellutuksista ovat, sekä niihin perehtyminen, erityisesti edistämällä säännöllisiä selvityksiä ja kokoamalla yhteen kansallisista selvityksistä saadut tiedot kokonaiskuvan saamiseksi Euroopan tilanteista" (2 artiklan a kohdan neljäs luetelmakohta).

- "tietoyhteiskuntapolitiikkojen, -hankkeiden ja -palvelujen onnistuneiden esimerkkien Euroopan laajuiseen käyttöön osallistuminen parhaiksi määriteltyjen ohjelmien ja käytäntöjen pohjalta" (2 artiklan b kohdan neljäs luetelmakohta).

- "kokemusten ja asiantuntemuksen vaihdon edistäminen Euroopan ja kansallisella tasolla meneillään olevien tutkimusten ja toimien välillä" (2 artiklan b kohdan viides luetelmakohta).

Muut toimet

PROMISEssa jatketaan hyvin toimineita tietopalveluja ja tiedonhankinnan apuvälineiden tarjontaa. Erityisesti pyritään edelleen kehittämään ISPOn verkkosivuja ja niiden yhdistämistä tietoyhteiskuntaportaaliin eEurope-tunnuksen alle. Tässä yhteydessä palveluihin lisätään myös vuorovaikutteisuutta.

Tietoyhteiskuntafoorumin perustana on vuonna 1994 hyväksytty toimintasuunnitelma Euroopan tie tietoyhteiskuntaan. Foorumi on julkistanut useita raportteja, joissa on tärkeitä suosituksia erityisesti tietoyhteiskunnan asettamien haasteiden yhteiskunnallisista näkökohdista. Arviointiryhmä kiitti tietoyhteiskuntafoorumia tuloksellisuudesta ja piti sitä erittäin kehityskelpoisena toimintatapana.

Hallinnon tehostaminen

PROMISE-ohjelman hallintovastuu on kokeilu- ja valmisteluvaiheen (1996-1997) jälkeen kuulunut ISAC-yksikölle (Information Society Activity Center).

Riippumattomien asiantuntijoiden väliarvioinnin ja voimavarojen strategisen uudelleen kohdentamisen perusteella komissio on keskeyttänyt tiettyjä tiedotustoimintoja, joita tähän mennessä on harjoitettu PROMISE-ohjelmassa ISACin ohjauksessa. Uudelleen painotetun PROMISE-toiminnan hallintorakenteita on huomattavasti tehostettu tietoyhteiskunnan pääosastossa.

Varsinkin tietoyhteiskuntakehityksen seurantaan liittyvät toimet yhdistetään eEurope-ohjelman kokonaishallintoon. Eri verkkosivut yhdistetään uudeksi tietoyhteiskuntakysymysten aihekohtaiseksi portaaliksi eEurope-tunnnuksen alle ja hallintovastuu keskitetään yhdelle taholle.

Kokonaisuudessaan PROMISE-ohjelman hallintoon varattuja henkilöresursseja vähennettiin huomattavasti komission henkilöresurssien strategista kohdentamista koskevan uudelleentarkastelun myötä.

PROMISE-ohjelman hallinnon tehostamisessa ja rakenneuudistuksessa on yleisesti otettu huomioon monia hallintorakenteisiin liittyviä asiantuntijaryhmän päätelmiä ja suosituksia.

Ohjelman rahoitus

Neuvoston päätöksen 4 artiklan 2 kohdassa annetaan koko ohjelmakaudelle 1998-2002 rahoitusohjeeksi 25 miljoonaa euroa. Vuonna 2001 käytettävissä on 5 miljoonaa euroa.

Ohjelmapäätöksen kolmen toiminta-alan puitteissa käytettävissä olevat varat keskitetään toiseen toiminta-alaan "tietoyhteiskunnan sosioekonomisten hyötyjen optimoiminen". Jotkin toimenpiteistä tukevat kuitenkin sekä tavoitetta "tietoyhteiskunnan sosioekonomisten hyötyjen optimoiminen" että tavoitetta "tietoisuuden lisääminen". Näiden toimenpiteiden varainkäyttö jaetaan suhteutetusti toimintatyyppien kesken.

PROMISE-ohjelman kolmas tavoite, eli "Euroopan aseman ja näkyvyyden parantaminen tietoyhteiskunnan maailmanlaajuisissa kysymyksissä" otetaan huomioon epäsuorasti. Tässä kokonaisuudessa ei ole tarkoitus toteuttaa uusia erityistoimia.

Neuvoston PROMISE-päätöksessä asetetaan enimmäisosuus sekä tietoisuuden lisäämiselle että näkyvyyden lisäämiselle, mutta sen sijaan vähimmäisosuus toimille, jotka tukevat tavoitetta "sosioekonomisten hyötyjen optimointi". Suunniteltu sosioekonomisten hyötyjen optimoinnin painottaminen on siis mahdollista näiden varojen kohdentamista koskevien periaatteiden puitteissa.